ET Euroopa Liidu Teataja L 281/1

KOMISJONI MÄÄRUS (EL) 2016/1822,

13. oktoober 2016,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses aklonifeeni, deltametriini, fluasinaami, metomüüli, sulkotriooni ja tiodikarbi jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 18 lõike 1 punkti b ja artikli 49 lõiget 2,

ning arvestades järgmist:

(1) Aklonifeeni, fluasinaami ja sulkotriooni jääkide piirnormid on sätestatud määruse (EÜ) nr 396/2005 III lisa A osas. Deltametriini, metomüüli ja tiodikarbi jääkide piirnormid on sätestatud määruse (EÜ) nr 396/2005 II lisas ja III lisa B osas.

(2) Aklonifeeni puhul esitas Euroopa Toiduohutusamet (edaspidi „toiduohutusamet“) põhjendatud arvamuse jääkide kehtivate piirnormide kohta (2) kooskõlas määruse (EÜ) nr 396/2005 artikli 12 lõikega 1. Toiduohutusamet soovitas kartulite, porgandi, juurselleri, küüslaugu, sibula, pesasibula, tomati, suhkrumaisi, lehtselleri, peterselli, ubade (värsked, kaunadeta), herneste (värsked, kaunadeta), läätsede (värsked), selleri, apteegitilli, hariliku artišoki, lupiinide (kuivatatud), päevalilleseemnete, maisi, hariliku sorgo, sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud) ja piima (veised, lambad ja kitsed) puhul jääkide piirnorme vähendada. Muude toodete puhul soovitas amet piirnormi suurendada või jätkata kehtiva piirnormi kohaldamist. Toiduohutusamet jõudis järeldusele, et hariliku paprika, taimeteede (kuivatatud, õied ja lehed) ja maitseainete (seemned, viljad ja marjad) puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnormid kehtestada määruse (EÜ) nr 396/2005 II lisas praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(3) Deltametriini puhul esitas toiduohutusamet põhjendatud arvamuse jääkide kehtivate piirnormide kohta (3) kooskõlas määruse (EÜ) nr 396/2005 artikli 12 lõikega 1. Toiduohutusamet tuvastas ohu tarbijatele seoses tomati, meloni, arbuusi, Pekingi lehtnaeri, kähara lehtkapsa ja söödakapsa, eskariooli, spinati ja muu samalaadse (lehed), ubade (kuivatatud), riisi ja nisu jääkide kehtivate piirnormidega. Seepärast on asjakohane vähendada kõnealuseid piirnorme. Toiduohutusamet tegi järelduse, et tsitrusviljade, mandlite, brasiilia pähklite, kašupähklite, kastanite, kookospähklite, sarapuupähklite, makadaamiapähklite, pekanipähklite, piiniapähklite, pistaatsiapähklite, kreeka pähklite, õunte, pirnide, küdooniate, astelpihlaka viljade, nisperode, aprikooside, kirsside, virsikute, ploomide, laua- ja veiniviinamarjade, maasikate, pamplite, põldmurakate, vaarikate, mustikate, jõhvikate, sõstarde (punased, mustad ja valged), karusmarjade, kibuvitsamarjade, mooruspuu marjade, õun-viirpuu marjade, musta leedri marjade, lauaoliivide, kiivi, kartulite, söögipeedi, porgandi, juurselleri, mädarõika, maapirni, pastinaagi, juurpeterselli, rediste, aed-piimjuure, kaalika, naeri, küüslaugu, sibula, pesasibula, talisibula, tomati, paprika, baklažaani, söödava koorega kõrvitsaliste, meloni, suureviljalise kõrvitsa, arbuusi, suhkrumaisi, õisikkapsaste, rooskapsa, peakapsa, Pekingi lehtnaeri, kähara lehtkapsa ja söödakapsa, nuikapsa, põldkännaku, aedsalati, eskariooli, salatkressi, ameerika kollaka, põld-võõrkapsa (rukola), kapsas-lehtsinepi, Brassica spp. lehtede ja võrsete, spinati ja muu samalaadse (lehed), hariliku viinapuu lehtede, ürt-allikkersi, salatsiguri, maitsetaimede, kaunköögiviljade (värsked), spargli, hariliku artišoki, porrulaugu, kultuurseente, ubade (kuivatatud), läätsede (kuivatatud), herneste (kuivatatud), lupiinide (kuivatatud), linaseemnete, unimagunaseemnete, seesamiseemnete, päevalilleseemnete, rapsiseemnete, sinepiseemnete, puuvillaseemnete, kõrvitsaseemnete, värvisafloori seemnete, hariliku kurgirohu seemnete, põldtudra seemnete, kanepiseemnete, riitsinuseseemnete, õli tootmiseks kasutatavate oliivide, odra, tatra, maisi, hariliku hirsi, kaera, riisi, rukki, hariliku sorgo, nisu, tee, taimeteede (kuivatatud, õied, lehed, juured), maitseainete (viljad, marjad, juured, risoomid, pungad ja õie emakasuue), suhkrupeedi (juur) ja juursiguri, sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud), kodulindude (lihaskude, rasvkude ja maks), piima (veised, lambad ja kitsed) ja linnumunade puhul ei olnud teave jääkide piirnormide kohta täies ulatuses kättesaadav ja et riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul kehtestada jääkide piirnormid määruse (EÜ) nr 396/2005 II lisas praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Toiduohutusamet jõudis järeldusele, et viigimarjade, kardi, selleri ja maitseainete (seemned) puhul ei ole teave jääkide piirnormide kohta kättesaadav ja riskijuhtidel tuleb asjaolusid täiendavalt kaaluda. Kõnealuste toodete puhul tuleks jääkide piirnormiks kehtestada konkreetne määramispiir.

(4) Fluasinaami puhul esitas toiduohutusamet põhjendatud arvamuse jääkide kehtivate piirnormide kohta (4) kooskõlas määruse (EÜ) nr 396/2005 artikli 12 lõikega 1. Toiduohutusamet soovitas vähendada kartuli, sibula ja pesasibula puhul kehtivaid jääkide piirnorme. Tomatite puhul soovitas toiduohutusamet jääkide piirnormi suurendada. Toiduohutusamet jõudis järeldusele, et õunte, pirnide, lauaviinamarjade, veiniviinamarjade, pamplite, põldmurakate, vaarikate, kuivatatud ubade ja taimeteede (kuivatatud, juured) puhul ei olnud piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid veel kaaluda. Kuna tarbijate jaoks ohtu ei ole, tuleks kõnealuste toodete puhul kehtestada jääkide piirnormid määruse (EÜ) nr 396/2005 II lisas praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(5) Metomüüli puhul esitas toiduohutusamet põhjendatud arvamuse jääkide kehtivate piirnormide kohta (5) kooskõlas määruse (EÜ) nr 396/2005 artikli 12 lõikega 1. Toiduohutusamet tegi ettepaneku muuta jääkide määratlust ja soovitas tomatite, baklažaanide, kurkide ja kabatšokkide puhul jääkide kehtivaid piirnorme vähendada. Kornišonide puhul soovitas toiduohutusamet jätkata kehtiva piirnormi kohaldamist. Toiduohutusamet tuvastas ohu tarbijatele seoses veiniviinamarjade, kartuli, kurgi, kabatšoki, meloni, suureviljalise kõrvitsa ja arbuusi jääkide piirnormidega. Seepärast on asjakohane vähendada kõnealuseid piirnorme. Toiduohutusamet tegi järelduse, et hariliku paprika, meloni, suureviljalise kõrvitsa, arbuusi, aedsalati, spinati, ubade (värsked, kaunadega), herneste (värsked, kaunadega), kuivatatud ubade, sojaubade, puuvillaseemnete, maisi ja kaera puhul ei olnud teave jääkide piirnormide kohta täies ulatuses kättesaadav ja et riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul kehtestada jääkide piirnormid määruse (EÜ) nr 396/2005 II lisas praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(6) Tiodikarbi puhul soovitas toiduohutusamet, (6) et see jäetaks välja metomüüli jäägi määratlusest. Seepärast on asjakohane kanda kõnealune aine eraldi kandena määruse (EÜ) nr 396/2005 V lisasse.

(7) Sulkotriooni puhul esitas toiduohutusamet põhjendatud arvamuse jääkide kehtivate piirnormide kohta (7) kooskõlas määruse (EÜ) nr 396/2005 artikli 12 lõikega 1. Toiduohutusamet pakkus kaht võimalust jäägi määratluse kehtestamiseks. Asjakohaseks peeti muuta jäägi määratlust vaid loomsete saaduste puhul. Suhkrumaisi, maisi ja hariliku sorgo puhul soovitas toiduohutusamet jätkata kehtivate piirnormide kohaldamist. Toiduohutusamet jõudis järeldusele, et aed-piimjuure, sigade (lihaskude, rasvkude, maks ja neerud), veiste (lihaskude, rasvkude, maks ja neerud), lammaste (lihaskude, rasvkude, maks ja neerud), kitsede (lihaskude, rasvkude, maks ja neerud) ning lehma-, lamba- ja kitsepiima puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõnealuste toodete puhul jääkide piirnorm kehtestada määruse (EÜ) nr 396/2005 II lisas praegusel tasemel või toiduohutusameti kindlaksmäärataval tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(8) Toodete jaoks, mille puhul töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega Codex'is esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(9) Komisjon pidas teatavate määramispiiride kohandamise küsimuses nõu Euroopa Liidu pestitsiidijääkide referentlaboritega. Laborid tegid mitme toimeaine suhtes järelduse, et teatavate kaupade puhul muudab tehnika areng vajalikuks konkreetsete määramispiiride kehtestamise.

(10) Kui võtta aluseks toiduohutusameti põhjendatud arvamusi ja arvestada käsitletava küsimuse puhul olulisi tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 nõuetega.

(11) Uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(12) Seepärast tuleks määrust (EÜ) nr 396/2005 vastavalt muuta.

(13) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud.

(14) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(15) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2

Kõigi toodete sees ja pinnal leiduvate toimeainete aklonifeeni, fluasinaami ja sulkotriooni suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, selliste toodete puhul, mis on toodetud enne 7. maid 2017.

Kõigi toodete – välja arvatud tomatite, melonite, arbuuside, Pekingi lehtnaeri, kähara lehtkapsa ja söödakapsa, eskariooli, spinati ja muu samalaadse (lehed), kuivatatud ubade, riisi ja nisu – sees ja pinnal leiduva toimeaine deltametriini suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, selliste toodete puhul, mis on toodetud enne 7. maid 2017.

Kõigi toodete – välja arvatud veiniviinamarjade, kartulite, kurkide, kabatšokkide, melonite, kõrvitsate ja arbuuside – sees ja pinnal leiduva toimeaine metomüüli suhtes jätkatakse määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, selliste toodete puhul, mis on toodetud enne 7. maid 2017.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 7. maist 2017.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 13. oktoober 2016 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusamet, „Review of the existing maximum residue levels for aclonifen according to Article 12 of Regulation (EC) No 396/2005“ (Aklonifeeni jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal (2015); 13(11):4323.

(3) Euroopa Toiduohutusamet, „Review of the existing maximum residue levels for deltamethrin according to Article 12 of Regulation (EC) No 396/2005“ (Deltametriini jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal (2015); 13(11):4309.

(4) Euroopa Toiduohutusamet, „Review of the existing maximum residue levels for fluazinam according to Article 12 of Regulation (EC) No 396/2005“ (Fluasinaami jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal (2015); 13(9):4240.

(5) Euroopa Toiduohutusamet, „Review of the existing maximum residue levels for methomyl according to Article 12 of Regulation (EC) No 396/2005“ (Metomüüli jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal (2015); 13(10):4277.

(6) Euroopa Toiduohutusamet, „Review of the existing maximum residue levels for methomyl according to Article 12 of Regulation (EC) No 396/2005“ (Metomüüli jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal (2015); 13(10):4277.

(7) Euroopa Toiduohutusamet, „Review of the existing maximum residue levels for sulcotrione according to Article 12 of Regulation (EC) No 396/2005“ (Sulkotriooni jääkide kehtivate piirnormide läbivaatamine kooskõlas määruse (EÜ) nr 396/2005 artikliga 12), EFSA Journal (2015); 13(11):4305.